SIRI เผยโครงการ “เดอะ ไลน์ สุขุมวิท 71” ยอดพรีเซลล์ ตปท. ทะลุเป้า
SIRI เผยโครงการ "เดอะ ไลน์ สุขุมวิท 71" ทำยอดพรีเซลส์ที่ฮ่องกง-สิงคโปร์-ไต้หวัน เกินเป้าหมายที่วางไว้ โดยยอดพรีเซลล์เกือบทะลุพันลบ.
4 ส.ค. 2558

นายอุทัย อุทัยแสงสุข รองกรรมการผู้จัดการอาวุโสสายงานพัฒนาธุรกิจและพัฒนาโครงการคอนโดมิเนียม บริษัท แสนสิริ จำกัด (มหาชน) หรือ SIRI เปิดเผยว่า บริษัททำยอดขายโครงการเดอะ ไลน์ สุขุมวิท 71 ในวันพรีเซลส์เมื่อวันที่ 1-2 ส.ค.58 ที่ฮ่องกง สิงคโปร์ และไต้หวัน เกือบ 1,000 ล้านบาท เกินกว่าเป้าหมายที่เตรียมไว้ขายให้กับลูกค้าชาวต่างชาติ เนื่องจากลูกค้าให้ความสนใจเข้าร่วมงานวันพรีเซลส์มากกว่า 1,500 คนจึงต้องเพิ่มจำนวนยูนิตในการเปิดขาย
สำหรับเหตุผลที่มีการตอบรับดีเพราะนักลงทุนใน 3 ประเทศรู้จักประเทศไทยเป็นอย่างดี และมองว่าการลงทุนในตลาดอสังหาริมทรัพย์ในไทย โดยเฉพาะอย่างยิ่งกรุงเทพฯ มีต้นทุนไม่มาก ขณะที่ให้ผลตอบแทนจากค่าเช่าถึง 5-7% มากกว่าการลงทุนอสังหาริมทรัพย์ในประเทศอื่นที่มีราคาของอสังหาฯ สูงกว่าประเทศไทยถึง 2-4 เท่า
โดยโครงการเดอะ ไลน์ สุขุมวิท 71 มีจุดเด่นทั้งในด้านทำเล ใกล้สถานี BTS พระโขนงเพียง 400 เมตร และเป็นคอนโดมิเนียม Fully Furnished ภายใต้คอนเซ็ปต์ “Opportunity is Everything Location is Everything” เพื่อโอกาสทางธุรกิจและที่อยู่อาศัยในอนาคต รวมถึงมอบโปรโมชั่นแพคเกจที่เหมาะกับการปล่อยเช่าเพื่อการลงทุน Ready to move in Package ที่ตกแต่งพร้อมทั้งเฟอร์นิเจอร์ เครื่องใช้ไฟฟ้า ชุดเครื่องนอน หรือชุดจานชามในห้องครัว ทำให้สามารถเข้าอยู่หรือปล่อยเช่าได้ทันที
 